钦定古今图书集成/理学汇编/文学典/第070卷 > 齐唐
## 钦定古今图书集成/理学汇编/文学典/第070卷 > 齐唐

按《绍兴府志》：“唐，字祖之，山阴人。唐观察使澣之后。少
贫苦学，得书辄手录之，过诵不忘。郡从事魏庭坚，闻
士也，谓唐曰：‘今士多不读书’。唐曰：‘幸公任意以几上
书，令唐一诵之，如何’？庭坚以一帙开示，乃《文选头陀寺记》，而唐诵不遗一字，庭坚大惊服。登天圣八年进
士，常进《龙韬豹略赋》。两应制科，对策皆第一。当路忌”
其切直，复排去之。后为南雄州佥判，会交趾进麒麟，
唐据史传非之，斥蛮人绐中国，众服其博物。以职方
员外郎致仕。初，鉴湖东北有山，岿然与禹陵相望，最
为山水奇绝处，唐命其山曰“少微”，而卜筑焉。所著有
《学苑精英》《少微集》各三十卷。